Hos den nordjyske vinvirksomhed Rare Wine er de vant til at håndtere ekstremt dyre og sjældne vine til dagligt. Alligevel er det noget ganske særligt, der netop at landet på vinlageret i Vester Hassing. - Det er vinens Mona Lisa, vi står med. Det er noget helt exceptionelt, som vi har fået på lager, lyder det fra en tydeligt begejstret Rasmus Nielsen, direktør i Rare Wine-koncernen. Vinen, han taler om, er en seks liters Romanée-Conti fra 1999. Den står udbudt til 3,1 millioner kroner, og den er dermed den dyreste vin i verden udbudt på det åbne marked netop nu. - Det er sådan en drengedrøm, der ligesom er gået i opfyldelse. Det er det vildeste indenfor vinverdenen. Det er jo et parcelhus mange steder i Danmark, man står med her. Så det er jo abnormt mange penge, siger Rasmus Nielsen om den seks liter store flaske vin. Handel med vin for en halv milliard kroner Rare Wine-koncernen både handler med dyre vine, og samtidig investerer de i sjældne flasker på vegne af investeringskunder. På det topsikrede lager i Vester Hassing har de i øjeblikket vin liggende for knap en halv milliard kroner, og en udvidelse af lageret er på vej. I seneste offentliggjorte regnskab nåede koncernen en årsomsætning på 413 millioner kroner og en bundlinje på 27,4 millioner kroner før skat. Som tallene indikerer, håndterer virksomheden altså mange forskellige flasker vin – og ofte meget sjældne flasker. Alligevel er denne Romanée-Conti noget ganske særligt. - I hjertet af Bourgogne findes den her mark, som hedder Romanée-Conti. Den er cirka halvanden fodboldbane stor, og der bliver produceret mellem 5.500 og 7.000 flasker om året af den her helt exceptionelle vin. - Den her seks liters flaske fra 1999 blev kun lavet i otte eksemplarer. Og vi ved jo ikke, hvor mange der reelt er tilbage. Jeg vil tro, at der er mellem to og tre flasker tilbage i verden, og vi står så med en af dem her, lyder det fra Rare Wine-direktøren. Fra Asien via Nordjylland og tilbage til Asien Rare Wine har selv købt vinen fra en privat investor i Hong Kong, og de forventer også, at den næste køber skal findes i Asien. - Det er typisk Hong Kong, Macao, Taiwan – derude, hvor der sidder nogle velhavere, som virkelig går op i det her. Eller som holder en stor fest. Det er der, det bliver drukket, forklarer Rasmus Nielsen. Virksomheden har tidligere solgt Romanée-Conti fra samme årgang – blot i mindre flasker og til lavere priser. Og forventningen er, at denne særlige flaske er på nye hænder inden jul. - Det kan gå rigtig stærkt. Det kræver jo bare én køber eller samler, der ønsker sig lige præcis den her. Så lige pludselig er den væk, det er vi helt sikre på, siger Rasmus Nielsen. Udover lager og kontor i Vester Hassing har Rare Wine for ganske nyligt åbnet en kontorafdeling i Aalborg.

Opsummering:
Vinselskabet Rare Wine har i øjeblikket en helt særlig flaske vin på lager, som vækker opsigt ikke bare herhjemme men også i udlandet.